GNOME
GNOME е графична среда с отворен код, ползвана от много Unix базирани системи.

Разработена е като алтернатива на графичната среда KDE.

История 
Проектът GNOME е стартиран през август 1997 от Мигел де Икаса и Федерико Мена в опит да се създаде десктоп с отворен код за ГНУ/Линукс операционните системи.

Дотогава единствената сериозна алтернатива за нетехнически потребители е било KDE. Но KDE е базирано на Qt библиотеките на Trolltech – софтуер, който не ползва лиценз за свободен софтуер и е несъвместим с GNU General Public License (GPL). Този проблем е частично решен с освобождаването на Qt под Q Public License (QPL) – лиценз за свободен софтуер, но все още несъвместим с GPL; и накрая е решено Qt да бъде реализиран и под QPL и под GPL. Подход, известен като двоен лиценз.

За основа на GNOME са избрани библиотеките GIMP Toolkit (GTK+). GTK+ използва GNU Lesser Public License (LGPL), лиценз за свободен софтуер, позволяващ свързването на приложения с какъвто и да е лиценз. Работната среда GNOME е лицензирана под LGPL за библиотеките и GPL за приложенията, които са част от самия GNOME проект.

Работната среда GNOME е написана на програмния език C. Налични са много свързвания, позволяващи GNOME приложения да бъдат написани на множество програмни езици, такива като C++, Ruby, C#, Python, Perl и много други.

Цели 
Според уеб-страницата на GNOME, проектът предоставя две неща:
 Работната среда GNOME – интуитивна и атрактивна работна среда за крайни потребители.
 Развойната платформа GNOME, разширена рамка за създаване на приложения, които да са интегрирани с останалата част на работната среда.

Работната среда GNOME набляга на простота, удобството и прави нещата „просто работещи“.

Основните акценти в разработката на GNOME са:

 Достъпност – проектиране и реализиране на работна среда, която може да бъде използвана от всеки, независимо от технически умения или физически недъзи.
 Интернационализиране – подсигуряване на достъпността на работната среда и приложенията на множество езици.
 Организираност – GNOME общността е добре организирана, с фондация от стотици членове, екипи за използваемост, достъпност и контрол на качеството, и с избираем борд. Екипът по версиите отговаря за реализирането на нова версия на всеки 6 месеца.
 Поддръжка – освен от общността, GNOME е поддържан от водещи компании, работещи с ГНУ/Линукс и Юникс, включително Хюлет-Пакард, Mandriva, Novell, Red Hat и Sun Microsystems.
 Общност – преди всичко друго, GNOME е световна общност от доброволци, които разработват, превеждат, тестват и проектират интерфейси.

Приложения 
Приложения включени по подразбиране в GNOME.

 Anjuta – интегрирана среда за разработка на компютърни програми.
 Epiphany – уеб браузър. Браузър по подразбиране.
 Evolution – клиент за електронна поща и органайзер.
 Empathy – софтуер за обмяна на съобщения.
 Gedit – прост текстов редактор.
 GIMP – усъвършенстван графичен редактор.
 Gnome Speech – гласов контрол и четене на екрана.
 Nautilus – файлов мениджър.
 Rhythmbox – приложение за управление на музика, подобно на Apple iTunes.
 File Roller – файлов архиватор.
 GNOME Display Manager – графичен вход в системата
 Evince – универсална програма за разглеждане на документи. Поддържа форматите PDF, Postscript, DjVu, TIFF, DVI и др.
 Eye of GNOME – програма за разглеждане на изображения
 F Spot – Мениджър на снимки
 Gnome Shell – приложение в най-новите версии на Gnome. То ви позволява да пускате любимите си приложения бързо и лесно.

Версии 
Всяка част от проекта GNOME си има собствен номер на версията и план на версиите. На всеки 6 месеца обаче се реализира нова стабилна версия на GNOME. По-долу са изброени именно стабилните реализации.

Полезни адреси относно GNOME 
 Официална страница на GNOME
 Новини относно GNOME
 GNOME на български 
 Теми, тапети, икони
 GNOME софтуер
 Форуми 

 
Десктоп среди